Diari Oficial de la Generalitat Valenciana


Sumari del DOGV 9272, del 07-02-2022 (2022/892)

DECRET 1/2022, de 14 de gener, del Consell, de regulació del Registre de Turisme de la Comunitat Valenciana.
------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/01/14/1**

### Versions

 10/12/2024 - Actualitat  11/07/2024 - 09/12/2024  Text inicial: 08/02/2022 - 10/07/2024 

### Dades del document

Número de DOGV
:   9272

Data del DOGV
:   07-02-2022

Secció del DOGV
:   I. DISPOSICIONS GENERALS

Número del document
:   2022/892


Data del document
:   14-01-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * turisme
    * política de turisme
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 10.12.2024*

*Decret 1/2022, de 14 de gener, del Consell, de regulació del Registre de Turisme de la Comunitat Valenciana.*

La Generalitat té atribuïda la competència exclusiva en matèria de turisme segons l'article 49.1.12a de l'Estatut d'Autonomia de la Comunitat Valenciana, així com la competència exclusiva en matèria de normes processals i de procediment administratiu derivades de les particularitats del Dret substantiu valencià o de les especialitats de l'organització de la Generalitat de conformitat amb el seu article 49.1. 3ª.

El capítol VI del títol I del Llibre III de la Llei 15/2018, 7 de juny, de la Generalitat, de turisme, oci i hospitalitat de la Comunitat Valenciana (d'ara en avant LTOH) regula el Registre de Turisme de la Comunitat Valenciana (d'ara en avant el Registre) com un registre públic i gestionat pel departament del Consell competent en matèria de turisme, en el qual s'inscriuran, d'ofici, les empreses, establiments i persones o entitats prestadores de serveis turístics de la Comunitat Valenciana, quan presenten la corresponent comunicació o declaració responsable.

L'apartat 2 de l'article 77 de l'LTOH estableix que la inscripció en el Registre serà gratuïta i el règim d'organització i funcionament d'aquest es determinarà reglamentàriament. Per això, és necessari dictar una regulació del Registre que desenvolupe i s'adapte a les prescripcions legals vigents.

La regulació del Registre ha d'adaptar-se no només a la tipologia d'empreses turístiques previstes en l'LTOH, i la classificació i modalitat d'aquestes, sinó també a una altra sèrie de previsions legals, com la realització d'activitats dels establiments de restauració que tinguen per objecte una oferta gastronòmica autòctona o qualificada que integre el producte turístic de la Comunitat Valenciana, o la realització d'activitats complementàries al turisme i d'informació. Així mateix, han de regular-se les garanties i les mesures de seguretat previstes en la legislació en matèria de protecció de dades de caràcter personal que ha de complir el Registre.

Aquest decret té per objecte oferir una regulació completa del Registre, que s'adeqüe al contingut de la vigent LTOH, i s'estructura en quatre títols, distribuïts en dèsset articles, dues disposicions addicionals, una transitòria, una derogatòria i dues disposicions finals.

El títol I, que inclou disposicions generals, aborda l'objecte del decret, la finalitat del Registre, el règim jurídic i l'estructura d'aquest, així com la persona responsable del Registre. A més, en virtut del que es disposa en els articles 14.3 i 41.1 de la Llei 39/2015, d'1 d'octubre, del procediment administratiu comú de les administracions públiques, mitjançant el present reglament s'estableix l'obligació de relacionar-se amb el Registre a través de mitjans electrònics per als procediments descrits en aquest decret.

El títol II, que versa sobre la inscripció obligatòria en el Registre, aborda l'objecte, el contingut i la pràctica de la inscripció, així com la cancel·lació d'aquesta.

El títol III, relatiu a la inscripció potestativa en el Registre, es compon de dos capítols.

El capítol I, que es refereix a la inscripció d'establiments de restauració, empreses turístiques de serveis complementaris i empreses d'oci i espectacles d'interés turístic, regula tant l'objecte de la inscripció de les empreses i espectacles d'interés turístic com el contingut de la inscripció de determinats establiments de restauració, de membres de la Xarxa Gastroturística, i d'empreses turístiques de serveis complementaris.

El capítol II, que regula la inscripció de les associacions, federacions i confederacions turístiques, estableix la sol·licitud d'inscripció d'aquestes, les dades que integren el seu contingut, així com els criteris de cancel·lació.

El títol IV, que es refereix als efectes i a la publicitat del Registre, regula els efectes de la inscripció registral, així com l'accés a la informació del Registre i la protecció de les dades de caràcter personal.

Pel que fa a les disposicions comunes a la part final, la disposició addicional primera preveu la inclusió de la variable del sexe en tots els documents derivats de l'aplicació d'aquest decret, en compliment de la legislació d'igualtat entre dones i homes; la disposició addicional segona es refereix a la inexistència d'incidència pressupostària del decret.

La disposició transitòria única aborda la situació del Registre actualment vigent, després de l'entrada en vigor de la nova norma.

D'altra banda, la disposició derogatòria única preveu la derogació normativa de totes les disposicions d'igual o inferior rang que s'oposen al que es disposa en la present norma.

I, finalment, la disposició final primera autoritza la persona titular del departament competent en matèria de turisme per a modificar l'estructura i la composició del Registre, i la disposició final segona preveu l'entrada en vigor del decret.

Aquesta norma s'articula sobre els principis de necessitat, eficàcia, proporcionalitat, seguretat jurídica, transparència i eficiència, previstos en l'article 129 de la Llei 39/2015, d'1 d'octubre, del procediment administratiu comú de les administracions públiques.

Els principis de necessitat i eficàcia es compleixen perquè s'executa el mandat establit en l'LTOH i es regula de manera detallada el Registre. Respecte al principi de proporcionalitat, aquest decret conté la regulació imprescindible per a atendre el mandat de desenvolupament de les previsions contingudes en l'LTOH, amb la qual cosa es compleix també el principi de seguretat jurídica, ja que es desenvolupen tots els aspectes relacionats amb el Registre. En aplicació del principi de transparència, s'han definit els objectius d'aquesta norma, la qual es garanteix en totes les activitats i serveis turístics, i en la tramitació del projecte, aquest va ser sotmés a informació pública. Finalment, en aplicació del principi d'eficiència, aquest decret no comporta cap mena de càrregues administratives innecessàries.

Durant el procediment d'elaboració i tramitació d'aquest decret, s'han realitzat els tràmits de consulta prèvia, informació pública i d'audiència a les entitats que agrupen interessos relacionats amb el seu objecte i s'han emés els informes preceptius.

En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, conforme amb el Consell Jurídic Consultiu, a proposta del president de la Generalitat, amb la deliberació prèvia del Consell, en la reunió de 14 de gener de 2022,

DECRETE

TÍTOL I

Disposicions generals

*Article 1. Objecte*

El present decret té per objecte regular l'organització i el funcionament del Registre de Turisme de la Comunitat Valenciana de conformitat amb el capítol VI del títol I del Llibre III de l'LTOH.

*Article 2. Finalitat del Registre*

1. El Registre té com a finalitat bàsica servir d'instrument de coneixement del sector turístic i d'informació per a l'exercici de les potestats administratives que ostenta l'administració turística, de manera que facilite les activitats d'ordenació, inspecció, control, verificació, programació i planificació atribuïdes a ella, així com el subministrament d'informació a les persones o entitats interessades.

2. Així mateix, la informació del Registre es podrà utilitzar per a impulsar accions de promoció turística.

*Article 3. Règim jurídic*

1. El Registre té naturalesa administrativa i caràcter públic, depén del departament competent en turisme, i s'adscriu a la direcció general competent en la matèria.

2. El Registre es gestionarà per mitjans telemàtics i electrònics, a través dels òrgans centrals i perifèrics del departament competent en turisme.

3. La gestió descentralitzada es farà atenent el lloc on radique l'establiment o l'immoble o, si és el cas, el lloc on es trobe la seua oficina, les seues instal·lacions o desenvolupe la major part de les activitats.

4. Les inscripcions i les consultes registrals seran gratuïtes.

5. Tota sol·licitud, declaració responsable o comunicació que genere o pretenga generar qualsevol tipus d'inscripció en el registre, siga d'alta, de modificació o de cancel·lació, haurà de presentar-se per mitjans electrònics, per a la qual cosa haurà de disposar de firma electrònica avançada, utilitzant qualsevol dels sistemes de firma electrònica admesos en la seu electrònica de la Generalitat.

Les declaracions responsables d'inici i cessament d'activitat i les modificacions que durant esta puguen produir-se o, si és el cas, les comunicacions, hauran de presentar-se mitjançant els tràmits electrònics específics habilitats per a cada modalitat d'allotjament o activitat turística.

Qualsevol altra forma de presentació serà inadmesa i es requerirà a la persona o l'entitat interessada que l'esmene a través de la presentació electrònica.

|  |
| --- |
| Els apartats 3 i 5 de l'article 3 es modifiquen per l'article 130 de la [Llei 6/2024, de 5 de desembre, de la Generalitat](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10684 de 09.12.2024). |

*Article 4. Estructura del registre***2**

Les inscripcions en el registre es practicaran en algun dels següents llibres i, si és el cas, seccions i epígrafs, segons corresponga:

Llibre I. Empreses d'allotjament turístic

Secció 1. Establiments hotelers

Epígraf 1. Hotel, hotel-apartament i hotel-balneari

Epígraf 2. Hostals

Epígraf 3. Pensions

Secció 2. Blocs i conjunts d'apartaments turístics

Epígraf 1. Blocs d'apartaments turístics

Epígraf 2. Conjunts d'apartaments turístics

Secció 3. Vivendes d'ús turístic

Secció 4. Càmping

Secció 5. Àrees de pernoctació en trànsit per a autocaravanes

Secció 6. Allotjament turístic rural

Epígraf 1. Cases rurals

Epígraf 2. Acampada en finca particular

Secció 7. Albergs turístics

Llibre II. Empreses turístiques de mediació

Secció 1. Agències de viatges

Secció 2. Altres empreses turístiques de mediació

Llibre III. Professions turístiques i guies oficials de turisme de la Comunitat Valenciana

Llibre IV. Entreteniment, oci, turisme actiu i ecoturisme

Secció 1. Entreteniment i oci

Secció 2. Turisme actiu

Secció 3. Ecoturisme

Secció 4. Servicis complementaris

Llibre V. Restauració i Xarxa Gastroturística de la Comunitat Valenciana

*Article 5. Responsable del Registre*

1. La persona titular de la direcció general competent en turisme i les persones titulars dels òrgans centrals i perifèrics del departament competent en turisme seran les responsables del Registre en el seu àmbit competencial i, si escau, territorial.

2. La persona responsable del Registre en el seu àmbit territorial practicarà les inscripcions que calguen, emetrà les certificacions que se sol·liciten i durà a efecte els altres actes de constància i difusió del seu contingut que corresponguen, d'acord amb el que es preveu en el present decret i en la resta de la legislació aplicable.

3. L'òrgan competent per a practicar la inscripció en el registre ho serà també per a efectuar, quan corresponga, la modificació o a la baixa de les dades inscrites. **3**

TÍTOL II

Inscripció obligatòria en el Registre

*Article 6. Objecte d'inscripció* **4**

S'inscriuran obligatòriament en el registre l'inici, la modificació i el cessament de les activitats i dels servicis a què es referix l'article 52 de l'LTOH, així com els establiments d'allotjament on es presten, tot això en els termes que s'establisquen reglamentàriament per a cada un d'estos, amb l'excepció de les empreses i els establiments als quals es referix el títol III d'este decret. També s'inscriurà l'inici, la modificació i el cessament de les activitats i dels servicis que corresponguen per aplicació de l'LTOH i els que es deriven del desplegament normatiu.

*Article 7. Contingut de la inscripció*

1. La inscripció registral inclourà les dades que, d'acord amb la normativa o a una resolució específica, es facen constar en la corresponent declaració responsable, comunicació o resolució administrativa.

2. **5**  En tot cas, en la inscripció es consignaran, almenys, les dades següents:

a) Dades identificatives de la persona física o jurídica que siga titular de l'activitat turística, amb la indicació del número d'identificació fiscal, el telèfon i el correu electrònic de contacte i, en cas que en tinga, el nom comercial.

b) Adreça postal de l'establiment o de l'immoble on es desenvolupe l'activitat, en el seu cas, així com indicació de la pàgina web, si hi disposa.

c) Número de telèfon, adreça de correu electrònic a l'efecte d'avisos de posada a la disposició de notificacions i adreça postal de l'establiment.

d) En el seu cas, tipus, modalitat, especialitat i categoria o classificació de l'establiment o l'empresa, així com el contingut bàsic dels requisits i de les condicions objecte de dispensa.

e) Capacitat de l'allotjament, en el cas d'empreses d'aquesta naturalesa.

f) en el cas de les vivendes d'ús turístic, haurà de constar la referència cadastral única i individualitzada o, si és el cas, durant la tramitació d'esta, el codi registral únic.

3. Les inscripcions indicaran la data d'efectes d'inici de l'activitat, les modificacions o cessament d'aquesta, així com la data en la qual es practiquen les inscripcions referides.

*Article 8. Pràctica de la inscripció*

Les inscripcions en el Registre es practicaran d'ofici, després de la presentació dels documents o l'adopció dels actes administratius que s'assenyalen:

1. Declaració responsable o comunicació d'inici de l'activitat, degudament emplenada, així com dels requisits que es determinen reglamentàriament per a la inscripció. En el cas dels habitatges d'ús turístic, caldrà disposar del document acreditatiu de la compatibilitat urbanística de l'administració local competent.

2. Declaració responsable de modificacions essencials i cessament temporal, este últim només en cas d'establiments hotelers, de l'activitat o la comunicació de canvis no essencials, quan afecten dades que consten en el registre. **6**

3. Resolució d'habilitació per a l'exercici de la professió de guia oficial de turisme de la Comunitat Valenciana.

4. Resolució d'inscripció d'altres activitats i serveis turístics que s'oferisquen amb finalitats turístiques o puguen comportar aquestes finalitats.

5. Resolució administrativa ferma que comporte la modificació de dades que hagen sigut objecte d'inscripció.

6. Qualsevol altre document que, de conformitat amb la normativa aplicable, continga dades que hagen de constar en el Registre

*Article 9. Cancel·lació de la inscripció*

Les inscripcions de les empreses, els establiments, les activitats turístiques i les professions es cancel·laran d'ofici després de la presentació dels documents o l'adopció dels actes administratius que s'assenyalen:

a) Declaració responsable o comunicació de cessament de l'activitat, conforme a la normativa aplicable.

b) Resolució administrativa ferma de l'òrgan competent en matèria de turisme per qualsevol de les causes previstes normativament o reglamentàriament o a conseqüència de la comunicació per l'administració competent que algun dels establiments inscrits en el registre no té l'autorització preceptiva o la llicència necessària per a l'exercici de l'activitat. **7**

TÍTOL III

Inscripció potestativa en el Registre

CAPÍTOL I

Inscripció d'establiments de restauració,

empreses turístiques de serveis complementaris

i empreses d'oci i espectacles d'interés turístic

*Article 10. Empreses d'oci i espectacles d'interés turístic*

Podran ser objecte d'inscripció les empreses d'oci i espectacles declarats d'interés turístic, de conformitat i en els termes que disposen els reglaments que les regulen.

*Article 11. Inscripció d'establiments de restauració, de membres de la Xarxa Gastroturística i d'empreses turístiques de serveis complementaris*

El contingut de la inscripció, la pràctica d'aquesta i els criteris de modificació i cancel·lació dels establiments de restauració que reglamentàriament es determinen, així com dels membres pertanyents a la Xarxa Gastroturística de la Comunitat Valenciana i d'empreses turístiques de serveis complementaris, seran els mateixos que els que es regulen en els articles 7 a 9.

CAPÍTOL II

*Suprimit* **8**

TÍTOL IV

Efectes i publicitat del Registre

*Article 15. Efectes de la inscripció*

1. La inscripció registral, que tindrà caràcter declaratiu, produirà, com a efecte, la publicitat de les dades consignades, de conformitat amb l'article 77 de l'LTOH, que haurà de respectar en tot cas la normativa de protecció de dades de caràcter personal.

2. La inscripció registral farà efecte des del dia en què s'haja presentat, de manera completa, la declaració responsable o la comunicació que constituïsca el seu objecte. En cas que la inscripció derive d'una resolució, produirà efectes des de la data de la notificació o, si és el cas, des del moment que en la resolució es determine.

3. La inscripció donarà lloc a l'assignació d'un número identificatiu, que es comunicarà a la persona o entitat interessada.

*Article 16. Accés a la informació del Registre*

1. Qualsevol persona tindrà accés a la informació que a cada moment conste en el Registre.

2. L'accés a dades de caràcter personal contingudes en el Registre es regirà pel que es disposa en els articles 5.3 i 15 de la Llei 19/2013, de 9 de desembre, de transparència, accés a la informació pública i bon govern, i en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (d'ara en avant Reglament general de protecció de dades), en la Llei orgànica 3/2018, de 5 de desembre, de protecció de dades personals i garantia dels drets digitals, i altra normativa que resulte d'aplicació.

3. La persona responsable del Registre certificarà, a sol·licitud de persona o entitat interessada, les dades que consten en aquest.

*Article 17. Protecció de dades de caràcter personal*

1. La gestió d'aquest Registre requereix el tractament de dades de caràcter personal. Aquestes dades seran tractades aplicant les mesures i garanties indicades en la normativa sobre la matèria.

2. Les persones afectades per les diferents activitats de tractament podran exercir els drets d'accés, de rectificació i de supressió de dades, així com de limitació o d'oposició al tractament, quan calga, davant el departament competent en turisme.

DISPOSICIONS ADDICIONALS

*Primera. Igualtat entre dones i homes*

A fi de fer efectives les disposicions contingudes en la normativa en matèria d'igualtat de dones i homes, el registre haurà de desagregar per gènere les dades que siguen susceptibles d'això, per a permetre l'anàlisi de gènere en l'elaboració dels estudis i estadístiques d'aquest, i això amb la finalitat d'aprofundir en l'estudi i investigació sobre la realitat social des d'una perspectiva de gènere, i donar compte de l'evolució dels índexs d'igualtat de dones i homes en l'àmbit de la Comunitat Valenciana.

*Segona. Incidència pressupostària*

L'aplicació d'aquest decret no podrà tindre cap incidència en la dotació dels capítols de despesa assignada al departament competent en turisme i, en tot cas, haurà de ser atesa amb els seus mitjans personals i materials.

DISPOSICIÓ TRANSITÒRIA

*Única. Registre vigent d'empreses i establiments turístics*

Les inscripcions practicades en el Registre vigent mantindran plena efectivitat i vigència, encara que hauran de ser adaptades d'ofici a l'estructura i a la composició establides en aquest decret.

DISPOSICIÓ DEROGATÒRIA

*Única. Derogació normativa*

Queden derogades totes les disposicions d'igual o inferior rang que s'oposen al que es disposa en aquesta norma.

DISPOSICIONS FINALS

*Primera. Habilitació normativa*

1. S'autoritza la persona titular de l'òrgan competent en turisme per a modificar l'estructura i composició del Registre regulat en aquest Decret, mitjançant la supressió, la inclusió o el canvi de denominació dels llibres, seccions i subapartats que l'integren, amb la finalitat de permetre una adequació millor d'aquest als diferents tipus d'empreses i activitats turístiques, així com d'associacions, federacions i confederacions.

2. Es faculta a la persona titular de l'òrgan competent en turisme per a dictar totes les instruccions i resolucions que siguen necessàries per al desenvolupament d'aquest decret i, si és el cas, per a l'adaptació dels procediments assenyalats a la normativa que els siga aplicable.

*Segona. Entrada en vigor*

Aquest decret entrarà en vigor l'endemà de la publicació en el *Diari Oficial de la Generalitat Valenciana*.

València, 14 de gener de 2022

El president de la Generalitat,

XIMO PUIG I FERRER

--------------------

1   Els apartats 3 i 5 de l’article 3 es modifiquen per l’article 123 del[**Decret llei 7/2024, de 9 de juliol, del Consell**](https://dogv.gva.es/va/eli/es-vc/dl/2024/07/09/7/dof/vci/html), de simplificació administrativa de la Generalitat (DOGV núm. 9889 de 10.07.2024).

2   L’article 4 es modifica per l’article 123 del[**Decret llei 7/2024, de 9 de juliol, del Consell**](https://dogv.gva.es/va/eli/es-vc/dl/2024/07/09/7/dof/vci/html).

3   L’apartat 3 de l’article 5 s’afig per l’article 123 del[**Decret llei 7/2024, de 9 de juliol, del Consell**](https://dogv.gva.es/va/eli/es-vc/dl/2024/07/09/7/dof/vci/html).

4   L’article 6 es modifica per l’article 123 del[**Decret llei 7/2024, de 9 de juliol, del Consell**](https://dogv.gva.es/va/eli/es-vc/dl/2024/07/09/7/dof/vci/html).

5   Les lletres a i c de l'apartat 2 de l'article 7 es modifiquen i la lletra f s’afig per l’article 123 del[**Decret llei 7/2024, de 9 de juliol, del Consell**](https://dogv.gva.es/va/eli/es-vc/dl/2024/07/09/7/dof/vci/html).

6   L’apartat 2 de l’article 8 es modifica per l’article 123 del[**Decret llei 7/2024, de 9 de juliol, del Consell**](https://dogv.gva.es/va/eli/es-vc/dl/2024/07/09/7/dof/vci/html).

7   La lletra b de l’article 9 es modifica per l’article 123 del[**Decret llei 7/2024, de 9 de juliol, del Consell**](https://dogv.gva.es/va/eli/es-vc/dl/2024/07/09/7/dof/vci/html).

8   El capítol II del títol III, articles 12 a 14, se suprimix per l’article 123 del[**Decret llei 7/2024, de 9 de juliol, del Consell**](https://dogv.gva.es/va/eli/es-vc/dl/2024/07/09/7/dof/vci/html).


Còpia Permalink ELI